ທ່ານໂອບາມາ ປະກາດວ່າ ຈະເຮັດຫລ້ອນ ວຽກງານ ໃນອັຟການິສຖານ
ຂ່າວສຳຄັນອື່ນໆ: ໄອຍະການ ທວງໃຫ້ຕັດສິນໂທດ ຈຳຄຸກ ຫົວໜ້າຄຸມຂັງນັກໂທດກຳປູເຈັຽ 40 ປີ; ຈຳນວຜູ້ເສັຽຊີວິດ ໃນການດັກໂຈມຕີ ຢູ່ຟິລິບປິນ ເພີ້ມຂຶ້ນເປັ
ປະທານາ ທິບໍດີ ສະຫະຣັດ ທ່ານ BARACK OBAMA ກ່າວວ່າ ທ່ານຕັ້ງໃຈທີ່ຈະເຮັດຫລ້ອນວຽກງານ ໃນອັຟການິສຖານ ແລະຈະປະກາດ ໃນໄວໆນີ້ກ່ຽວກັບ ການຕັດສິນໃຈ ຂອງທ່ານ ໃນເຣື່ອງຣະດັບ ຂອງທະຫານ ອະເມຣິກັນທີ່ເຮັດສົງຄາມ ຢູ່ໃນປະເທດດັ່ງກ່າວ ປະທານາທິບໍດີ OBAMA ກ່າວທີ່ທຳນຽບຂາວໃນມື້ວັນອັງຄານວ່າ ທ່ານຈະໃຫ້ ການອະທິບາຍ ກ່ຽວກັບ ການຕັດສິນໃຈຂອງທ່ານຕໍ່ຊາວອະເມຣິກັນ ຫລັງຈາກງານບຸນ ສລອງວັນ ຂອບຄຸນພຣະເຈົ້າ ທີ່ສະຫະຣັດໃນວັນພະຫັດ ມື້ອື່ນນີ້ ປະທານາທິບໍດີ OBAMA ກ່າວວ່າ ມັນເປັນຜົນປໂຍດໃນດ້ານຍຸທສາດ ຂອງສະຫະຣັດ ທີ່ຈະໃຫ້ ເປັນທີ່ແນ່ໃຈວ່າ ພວກກໍ່ການຮ້າຍ AL-QAIDAແລະເຄືອຂ່າຍ ຈະບໍ່ສາມາດ ປະຕິບັດງານ ຢ່າງມີປະສິດທິຜົນ ໄດ້ຢູ່ໃນຂົງເຂດແລະຄວາມທຸ່ນທ່ຽງ ຂອງອັຟການິສຖານ ແມ່ນມີຄວາມສຳຄັນ ສຳລັບຂັ້ນຕອນ ດັ່ງກ່າວ ທ່ານ OBAMA ໄດ້ທຳການປະຊຸມ ຮອບສຸດທ້າຍ ກ່ຽວກັບການຮ່າງ ຍຸທສາດໃໝ່ໃນການເຮັດສົງຄາມ ຢູ່ອັຟການິສຖານ ກັບບັນດາສະມາຊິກ ໃນຄະນະສະພາຄວາມໝັ້ນຄົງແຫ່ງຊາດ ຂອງທ່ານ ໃນມື້ວັນຈັນຜ່ານມາ ຄະນະໄອຍະການ ໃນການດຳເນີນຄະດີ ອະດີດຫົວໜ້າ ຄຸມຂັງນັກໂທດຂອງພວກຂເມນແດງ ນາຍ KAING GUEK EAV ຊຶ່ງຮູ້ກັນ ໃນອີກຊື່ນຶ່ງວ່າ ນາຍ DUCHນັ້ນ ໄດ້ທວງໃຫ້ຕັດສິນໂທດ ຈຳຄຸກຜູ້ກ່ຽວ ເປັນເວລາ 40 ປີ ຍ້ອນບົດບາດຂອງເຂົາໃນການສັງຫານ ຊາວກຳປູເຈັຽ ຈຳນວນ ຫລາຍພັນຄົນ ທ່ານ WILLIAM SMITHຊຶ່ງເປັນໄອຍະການຮ່ວມ ໄດ້ກ່າວຕໍ່ສານ ທີ່ໄດ້ຮັບ ການສນັບສນຸນ ຈາກອົງການສະຫະປະຊາຊາດ ໃນວັນພຸດມື້ນີ້ວ່າ ນາຍ DUCH ໄດ້ສ້າງຄວາມຢ້ານກົວໄປທົ່ວກຳປູເຈັຽ ໃນລະຫວ່າງ ການປົກຄອງ ຂອງພວກຂເມນແດງ ແຕ່ປີ 1975 ຫາປີ 1979 ທ່ານ SMITH ເວົ້າວ່າ ນາຍ DUCH ຄວນຮັບຜິດຊອບ ຕໍ່ອັນທີ່ທ່ານເອີ້ນວ່າຄວາມໂຫດຮ້າຍປ່າເຖື່ອນ ຢ່າງບໍ່ຢຸດຢ່ອນຂອງເຂົາ ຢູ່ທີ່ຄຸກ S-21ທີ່ນະຄອນຫລວງ ພະນົມເປັນນັ້ນ ນາຍ DUCH ຖືກກ່າວຫາວ່າ ເປັນຜູ້ກຳກັບເບິ່ງນຳການທໍຣະມານ ແລະການປະຫານຊີວິດ ພວກຜູ້ຊາຍ ແມ່ຍິງ ແລະເດັກນ້ອຍ 15ພັນກວ່າຄົນ ໃນກຳປູເຈັຽ ຢູ່ທີ່ສານ ໃນວັນພຸດມື້ນີ້ ນາຍ DUCH ໄດ້ຂໍຂະມາໂທດອີກຄັ້ງນຶ່ງ ນຳພວກທີ່ລອດ ຊີວິດມາໄດ້ ແລະຄອບຄົວ ຂອງພວກເຄາະຮ້າຍ ເຈົ້າໜ້າທີ່ຟີລິບປີີນກ່າວວ່າ ຈຳນວນຜູ້ເສັຽຊີວິດ ຈາກການສັງຫານໝູ່ ທີ່ພົວພັນກັບການເລືອກຕັ້ງ ຢູ່ໃນເຂດພາກໃຕ້ ຂອງປະເທດນັ້ນ ໄດ້ເພີ້ມຂຶ້ນ ເປັນ 57 ຄົນແລ້ວ ໃນວັນພຸດມື້ນີ້ ເຈົ້າໜ້າທີ່ ໄດ້ພົບເຫັນ ສົບຄົນຕາຍ ຕື່ມອີກ 11 ສົບທີ່ຖືກຝັງລວມ ໃນຂຸມຂນາດໃຫຍ່ ຫລາຍຂຸມ ລຸນຫລັງການໂຈມຕີ ຂະບວນຣົດຂອງພວກທີ່ໄປຈົດຊື່ ຜູ້ສະມັກເລືອກຕັ້ງ ທີ່ແຂວງ MAGUINDANOAເທິງເກາະມິນດານາວ ໃນມື້ວັນຈັນຜ່ານມາ ມີພວກນັກຂ່າວ ຈຳນວນນຶ່ງແລະພວກສນັບສນຸນ ຜູ້ທີ່ຈະສະມັກ ເປັນເຈົ້າແຂວງ ຮ່ວມເດີນທາງ ໄປນຳຂະບວນຣົດທີ່ວ່ານີ້ ເວລາພວກມືປືນ ປະມານ 100 ກວ່າຄົນ ດັກສະກັດໂຈມຕີ ເຈົ້າໜ້າທີ່ກ່າວວ່າ ມີພວກນັກຂ່າວ ຢ່າງນ້ອຍ 18 ຄົນ ເສັຽຊີວິດ ຊຶ່ງເຮັດໃຫ້ການໂຈມຕີ ໃນຄັ້ງນີ້ ເປັນການໂຈມຕີ ຄັ້ງຮ້າຍແຮງສຸດ ຕໍ່ສື່ມວນຊົນເທົ່າທີ່ເຄີຍ ມີການບັນທຶກໄວ້ ບໍ່ວ່າຢູ່ແຫ່ງໃດ ໃນໂລກ ນອກນັ້ນແລ້ວພວກມືປືນ ຍັງໄດ້ສັງຫານ ພັລຍາ ພ້ອມດ້ວຍ ນ້ອງສາວ 2 ຄົນ ແລະຍາດພີ່ນ້ອງອີກຈຳນວນນຶ່ງ ຂອງທ່ານ ISMAEL MANGUDADATU ຜູ້ສະມັກເລືອກຕັ້ງເປັນເຈົ້າແຂວງ ທີ່ບໍ່ໄດ້ຮ່ວມ ເດີນທາງໄປກັບ ຂະບວນຣົດ ແຕ່ໄດ້ສົ່ງພັລຍາແລະພີ່ນ້ອງ ທີ່ເປັນແມ່ຍິງ ໄປຈົດທະບຽນ ສະມັກເຂົ້າແຂ່ງຂັນ ໃຫ້ທ່ານຍ້ອນຢ້ານວ່າ ອາດຈະມີການ ໂຈມຕີເກີດຂຶ້ນ ຈີນກ່າວວ່າ ຕົນຈະຊອກ ຫາຊ່ອງທາງເພື່ອໃຫ້ມີການ ຮັບຮອງເອົາເປົ້າໝາຍ ທີ່ມີອຳນາດຜູກມັດ ໃຫ້ປະຕິບັດຕາມໃນການຫລຸດຜ່ອນ ການປ່ອຍມົນລະພິດ ໃສ່ບັນຍາກາດ ຂອງໂລກລົງນັ້ນເວລາພວກຜູ້ແທນ ຂອງໂລກ ໄປຮ່ວມກອງ ປະຊຸມ ນາໆຊາດ ວ່າດ້ວຍການປ່ຽນແປງຂອງດິນຟ້າອາກາດ ທີ່ນະຄອນ COPENHAGEN ໃນເດືອນໜ້າ ທ່ານ LI GAO ຊຶ່ງເປັນນຶ່ງໃນຄະນະເຈຣະຈາ ຄົນສຳຄັນຂອງຈີນ ກ່ຽວກັບເຣື່ອງນີ້ ກ່າວວ່າ ປັກກິ່ງຈະບໍ່ຍອມຮັບເດັດຂາດ ຖ້າກອງປະຊຸມສຸດຍອດ ທີ່ນະຄອນ COPENHAGEN ຫາກສິ້ນສຸດລົງດ້ວຍອັນທີ່ທ່ານເອີ້ນວ່າ ຄຳປະກາດ ລົມໆແລ້ງໆ ທາງການເມືອງ ກອງປະຊຸມສຸດຍອດຊຶ່ງຈະຈັດຂຶ້ນ ໃນເດືອນທັນວາ ຈະມານີ້ ຕົ້ນຕໍແລ້ວ ແມ່ນກຳນົດໃຫ້ເປັນການໂຮມຊຸມນຸມ ເພື່ອເຮັດສົນທິສັນຍາ ສະບັບໃໝ່ຂື້ນມາ ແທນທີ່ສົນທິສັນຍາກຽວໂຕ ທີ່ໄດ້ບັນລຸກັນ ໃນປີ 1997 ແຕ່ແນວໃດກໍຕາມ ການເຈຣະຈາເພື່ອໃຫ້ມີການບັນລຸ ຂໍ້ຕົກລົງສະບັບໃໝ່ ກ່ຽວກັບ ການປ່ອຍແກັສ ເຮືອນແກ້ວທີ່ພວກນັກວິທຍາສາດ ເວົ້າວ່າ ເປັນໂຕການ ທີ່ພາໃຫ້ອາກາດຂອງໂລກຮ້ອນເອົ້າຂຶ້ນນັ້ນ ໄດ້ກໍ່ໃຫ້ເກີດ ການຂັດແຍ້ງກັນ ລະຫວ່າງບັນດາປະເທດທີ່ຈະເຣີນແລ້ວ ແລະປະເທດທີ່ ກຳລັງພັທນາ ປະທານາທິບໍດີ ສະຫະຣັດ ທ່ານ BARACK OBAMAກ່າວວ່າ ການເປັນພາຄີ ລະຫວ່າງສະຫະຣັດ ກັບອິນເດັຽ ຈະເປັນນຶ່ງ ໃນບັນດາຄວາມສຳພັນ ທີ່ກຳນົດທິດທາງ ຂອງສັຕວັດທີ 21 ຊື່ງທ່ານໄດ້ແສດງຄວາມເຫັນດັ່ງກ່າວ ໃນໂອກາດ ຕ້ອນຮັບ ນາຍົກຣັຖມຸນຕຣີ ອິນເດັຽ ທ່ານMANMOHAN SINGH ທີ່ທຳນຽບຂາວ ໃນມື້ວານນີ້ ຜູ້ນຳທັງສອງ ຕ່າງກໍໃຫ້ຄຳໝັ້ນສັນຍາວ່າ ຈະດຳເນີນງານຮ່ວມກັນ ເພື່ອເສີມຂຍາຍ ເສຖກິດໂລກ ຫລຸດຜ່ອນການປ່ຽນແປງ ຂອງດິນຟ້າອາກາດ ຈຳກັດການແຜ່ຜາຍ ອາວຸດນິວເຄລັຽ ແລະຕໍ່ຕ້ານພວກກໍ່ການຮ້າຍ ພ້ອມດຽວກັນນີ້ ປະທານາທິບໍດີ OBAMA ກໍໄດ້ຮັບເອົາການເຊື້ອເຊີນ ຂອງທ່ານ SINGH ເພື່ອໃຫ້ທ່ານ ເດີນທາງໄປ ຢ້ຽມຢາມອິນເດັຽໃນປີໜ້າ ທັງທ່ານ SINGH ແລະປະທານາທິບໍດີ OBAMA ຕ່າງກໍໄດ້ເວົ້າເຖິງຄວາມຈຳເປັນ ກ່ຽວກັບການ ມີສະເຖັຽຣະພາບ ທາງດ້ານການເມືອງ ຢູ່ໃນເຂດ ເອເຊັຽໃຕ້ ທ່ານ OBAMA ກ່າວວ່າ ມັນບໍ່ແມ່ນ ໜ້າທີ່ຂອງສະຫະຣັດ ທີ່ຈະບອກໃຫ້ ອິນເດັຽແລະປາກິສຖານ ປະຕິບັດແນວໃດ ກ່ຽວກັບເຣື່ອງ ຄວາມສັມພັນ ຂອງພວກເຂົາເຈົ້າແຕ່ທ່ານເວົ້າວ່າ ທ່ານມີຄວາມຫວັງວ່າ ໃນທີ່ສຸດ ປາກິສຖານ ກໍຈະສາມາດແກ້ໄຂບັນຫາ ກຸ່ມກໍ່ການຮ້າຍ ທີ່ປະຕິບັດງານ ຢູ່ໃນປະເທດ ຂອງຕົນນັ້ນໄດ້ ພວກມຸສລິມ ຈາກທົ່ວໂລກ ກຳລັງໄປເຕົ້າໂຮມກັນເພື່ອປະກອບສ່ວນ ໃນເທສການ ສແວງບຸນ HAJJ ທີ່ເມືອງເມກາ ໃນປະເທດ SAUDIARABIA ເປັນທີ່ຄາດກັນວ່າ ຈະມີຢ່າງນ້ອຍ 2 ລ້ານ 5 ແສນຄົນ ໄປຮ່ວມພິທີສລອງບຸນ ປະຈຳປີດັ່ງກ່າວ ຂະນະທີ່ ເຈົ້າໜ້າທີ່ ພວມດຳເນີນງານ ຢ່າງຂຸ້ນຂ້ຽວເພື່ອປ້ອງກັນ ກ່ຽວກັບການເຕືອນ ໃນເຣື່ອງ ໄຂ້ຫວັດໃຫຍ່ ສາຍພັນໃໝ່ A H1N1ແລະຄວາມວິຕົກກັງວົນ ໃນເຣື່ອງຄວາມປອດພັຍ ພວກນັກຊ່ຽວຊານ ໃນດ້ານພະຍາດກ່າວວ່າ ສະພາບການ ຢູ່ແອອັດ ຂອງຝູງຊົນ ໃນລະຫວ່າງ ພິທີສລອງບຸນ HAJJ ນັ້ນຈະເຮັດໃຫ້ SAUDI ARABIA ບ່ອນທີ່ ຈະເກີດການ ແຜ່ຣະບາດ ຂນາດໃຫຍ່ຂອງເຊື້ອໄວຣັສ ໄຂ້ຫວັດໃຫຍ່ ສາຍພັນໃໝ່ A H1N1 ເຈົ້າໜ້າທີ່ SAUDI ARABIAໄດ້ເລີ້ມທຳການ ສັກຢາກັນ ໄຂ້ຫວັດໃຫຍ່ແລ້ວ ກ່ອນໜ້າພິທີ ສລອງບຸນ HAJJ ການໄປສແວງບຸນ ທີ່ເມືອງເມກາ ແມ່ນນຶ່ງໃນ 5 ພັນທະ ຫລືສິນ 5 ທີ່ຊາວມຸສລິມທຸກຄົນ ຫາກມີຄວາມສາມາດ ຄວນຈະກະທຳນັ້ນ ກໍຄືເຮັດຢ່າງນ້ອຍ 1 ເທື່ອໃນລະຫວ່າງ ທີ່ຍັງມີຊີວິດຢູ່ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ